**Stephen Harold "Steve" Halliwell** (19. maaliskuuta 1946 Bury, Lancashire – 15. joulukuuta 2023 Leeds, West Yorkshire) oli brittiläinen näyttelijä. Hänet tunnetaan Zak Dinglen roolista televisiosarjassa Emmerdale.

Nuoruus
-------

Halliwell syntyi Buryssä vuonna 1946. Hän oli nuorena paperitehtaassa töissä ja teki erilaisia sekatyömiehen hommia. 17-vuotiaana Halliwell muutti pois kotoaan, mutta pian tämän jälkeen hänen alkoholinkäyttönsä alkoi riistäytyä hallinnasta ja hän päätyi asumaan kadulla. Alkoholimyymälävarkaudesta seuranneen vankeustuomion ja isänsä kuoleman jälkeen Halliwell päätti hakea uutta suuntaa elämälleen ja haki teatterikouluun Lontooseen.

Ura
---

Valmistuttuaan Halliwell näytteli teattereissa Lontoossa ja Oldhamissa. Televisioensiesiintymisensä hän teki televisionäytelmässä *Daft Mam Blues* vuonna 1977. 1980-luvulla Halliwell esiintyi myös televisiosarjoissa *Kaikenkarvaiset ystäväni* ja *The Practise*. Työt näyttelijänä kuitenkin vähenivät: Halliwell sairastui masennukseen ja jatkoi juomistaan, joka johti talousvaikeuksiin ja lopulta avioliiton päätymiseen. Roolien puutteessa Halliwell alkoi kirjoittaa, ja syntyi näytelmä, joka perustui hänen omiin kokemuksiinsa köyhyydestä.

Vuonna 1994 Halliwellia pyydettiin koe-esiintymään Zak Dinglen rooliin televisiosarjaan *Emmerdale*. Halliwellin roolihahmo Zak oli siankasvattaja ja Dinglejen perheen pää, joka oli alun perin väkivaltainen, mutta pehmeni vuosien myötä. Roolin myötä Halliwell sai taloudellista vakautta, mutta masennus ja alkoholismi vaivasivat edelleen, ja vuonna 2003 hän joutui jäämään tauolle sarjasta jouduttuaan vieroitushoitoon. Halliwell palasi sarjaan myöhemmin, näytellen siinä kuolemaansa asti.

Yksityiselämä
-------------

Halliwell oli kahdesti naimisissa. Ensimmäinen liitto Susan Woodsin kanssa päättyi eroon Halliwellin juomisensa seurauksena. Pariskunnalla oli yksi tytär, joka annettiin adoptioon viisi vuotta ennen heidän avioitumistaan vuonna 1972. Toistamiseen Halliwell avioitui Valerie Murphyn kanssa vuonna 1984, ja he saivat tyttären samana vuonna. Tämäkin liitto päättyi eroon, mutta ensimmäisen lapsenlapsen synnyttyä vuonna 2006 pariskunta palasi yhteen.

Halliwell julkaisi omaelämäkertateoksen *If the Cap Fits: My Rocky Road to Emmerdale* vuonna 2014. Vuonna 2018 hänellä todettiin vakava sydänsairaus, jonka seurauksena hänelle asennettiin sydämentahdistin. Halliwell kuoli sairastettuaan lyhyen aikaa 77-vuotiaana Wheatfieldin saattokodissa Leedsissä 15. joulukuuta 2023.

Osittainen filmografia
----------------------

| Sarja | Hahmo | Mukana |
| --- | --- | --- |
| Kaikenkarvaiset ystäväni | P.C. Goole | 1983, 1989, 1990 |
| Sydämen asialla |  | 1993 |
| Fitz ratkaisee |  | 1993 |
| Coronation Street | Bob Cairns | 1993-1994 |
| Emmerdale | Zak Dingle | 1994- |

Lähteet
-------

1. 1 2 3 4 5 6 7 8  Steve Halliwell, actor who found fame as the lovable, work-shy rogue Zak Dingle in Emmerdale – obituary *The Telegraph*.  17.12.2023. Viitattu 29.12.2023. (englanniksi)
2. ↑  Emmerdale actor Steve Halliwell dies after 29 years as Zak Dingle  15.12.2023. ITV. Viitattu 15.12.2023.
3. 1 2 3 4  Emmerdale's Steve Halliwell on his battles with depression and booze and how Zak Dingle saved him *Daily Mirror*.  16.11.2014. Trinity Mirror. Viitattu 8.7.2017.
4. ↑  Steve Halliwell *Whatsontv*. Viitattu 26.1.2013.
5. ↑  Steve Halliwell: Emmerdale's Zak Dingle actor dies aged 77 *BBC News*.  15.12.2023. BBC. Viitattu 29.12.2023. (englanniksi)

Aiheesta muualla
----------------

* Steve Halliwell Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Muut | 
* Europeana

 |

 |